  Виталий Пронин Кызьы "Советской Удмуртия" луиз "Удмурт дунне"Визьмо муртъёс кемалась валазы: Инмар мед утёз воштӥськон вакытэ улонлэсь. Но ма карод, милемлы, туннэ ог 50 арлыдъем муртъёслы, удалтӥз ӵапак воштӥськон дыре улыны.СССР-ын выльдӥськон кутскон дыръя мон студент на вал. «Советской Удмуртия» газетэ вуи 1983-тӥ арын, странаен Юрий Андропов кивалтыку. Толэзь но ӝыны ужаса вуттӥ гинэ - календарь 31-тӥ октябрез возьматӥз. Газетлы 65 ар тырме! Но юбилеез пусъён сярысь вераськон поттылӥсь ӧй вал - огшоры вордскем нунал, пе, со.Соку редакциын шальк-шальк воргоронъёс ужазы. Али ачим но уг оскиськы ни кадь: нуназеян дыре Печать юрт вадьсысь нюлэс куше волейболэн шудыны потӥськом ке, площадкаын буш инты ӧй вал. Черод витьыса, сылоно луылӥз. Ма, «Советской Удмуртия» огдыре 3 но, 4 но команда поттыны дась вал. Нош ёросъёсысь собкоръёсты ӧтид на ке, 5-тӥзэ но возьматысалмы. «Удмуртская правда» газетысь пиос туж вожъясько вал милемлы (соку вань редакциос огазьын - Воткинск шоссеысь 10-тӥ километре интыяськем нимысьтыз юртын - ужазы.)Кытын туннэ со «волейболистъёс»?.. Кин кытын. Данакез  вылӥе ӝутскизы. Отын но татын редактор луизы, тодмо журналистъёслы пӧрмизы. Валамон, уноез «кыдёке» но кошкиз ни. Дыр ортчемъя редакциын югдур воштӥськиз. Бушам интыосы нылъёс вуыны ӧдъязы. Табере татын пиосмурт шӧм туж ик уг шӧдӥськы ни. Кызьы шуиськом куспамы, аксакал Романов ке шат сое уте на, копак бырыны уг сёты.Совето вакытэ редакциысь творческой ужасьёс ваньмыз сямен КПСС-э пыремын вал. Партбилеттэк отделлэн кивалтӥсез но луыны ӧд быгатысал уго. Уставья котькуд коммунист толэзьлы огпол собрание пыриськыны кулэ вал. Соин ик редакциын кенешъёс тупатэм радъя ортчылӥзы. Со нуналэ этажын огыр-бугыр луылӥз. Пӧртэм ёросъёсысь лыктылӥзы аскоръёс (газетлэн районъёсын-городъёсын ужась корреспондентъёсыз), вуылӥзы ветеранъёс, пыраллязы куноос.Коммунистъёслэн собранизы нимазгес ортчылӥз, но редактор тыршылӥз люкаськемъёсты огъя кенеше но бичаны, уго эскероно ужпумъёс трос луо вал.Одӥгаз сыӵе пумиськонэ, 80-тӥ аръёслэн пумазы, тубиз КПСС-лэн Удмурт обкомезлэн издательствоеныз кивалтӥсь Александр Бишев. Таиз директор пинал вал ай. Котьмае тодэ, ваньмыз сярысь вераны турттэ.- Али тӥлесьтыд гожъямъёстэс наборщикъёс линотипын узвесь букваослы пӧрмыто, - валэктыны кутскиз кузё. - Одӥг пусэз мыдлань пуксиз ке, быдэс чурез воштоно. Нош ортчоз кӧня ке ар, текстэз тупатыны туж каньыл луоз: ӝӧк вылысь компьютер кнопкаез зӥбод но - ваньмыз ачиз радъяськоз.- От веть таид мар турттэ! Кин ке оскоз кожа, лэся, кырӟамезлы, - берпум радъёсын сипыртэм куараос кылӥськизы.Бен, шуг вал оскыны. Но директорлэн верамез зэмаз. Мугорлы изъян вайись вашкала машинаос - линотипъёс - тэк  сылыны кутскизы, издательство  газет бамъёсмес компьютерен радъяны ӧдъяз. Цинкография но кулэ ӧз луы ни. Секыт корт пластинаосы выжтэм туспуктэмъёсты но суредъёсты табере воштӥз монитор. Щёлк! - фото бадӟымгес луэ. Щёлк! - мукет суред кылдэ. Эшшо огпол йӧтскид бирды борды - сьӧд-тӧдьы  снимок буёлъёсын шудэ ни. Выжыкыл!Редакциын но визьмо машина заводён сярысь малпан кылдӥз. Со дыре редактор Алексей Шкляев «Прогресс» институтэ интыяськем фирмаысь вужмем процессор ваиз. «Пентиум-286» кадь вал. Пуктӥм. Издательствоысь валтӥсь инженер Илья Полников возьматӥз, кызьы сое «сайкатоно», кызьы текст бичаны луоно... Ымез усьтыса, бергаськом вал котыртӥз.Отӥяз выльгес компьютер басьтыны луонлык кылдӥз. Пумен-пумен кутским соин ужаны. Азьпалангес вамышъясь но узыргес редакциос соку асьсэлы издательской комплексъёс тупатӥзы ни. Милям но бере кылеммы ӧз поты. Ужпум пуктӥм нимысьтыз цех усьтыны.Я, «корт» шедёз, нош кин сое быгатыса ужатоз, кин тупатъялоз, кин выльдоз. Толло машинисткаез толэзь куспын программистлы уд пӧрмыты ук. Малпам Удмурт кун университетысь математикая факультетысь дышетскисьёс пӧлысь специалист утчаны. Ог нуналэ редакцие пыриз лапег мугоро, баблес йырсиё пияш. Мон, пе,   Сергей Акбаев. Валэктӥм ужпумез. Вот тазьы но тазьы лэсьтоно газет бамъёсты, эскероно-тупатоно но печате сётоно.- Сергей, ми ведь шудон ум поттӥське, ответственность туж бадӟым - газет ӧз вордскы ке, милемыз со нуналэ ик ужысь мозмытозы. Нош ӧд пӧрмыты ке, компьютер висьыны шӧтаз ке… Чик-а уд кышкаськы? - котыръяса но мар  эскероно кожай выль адямиез.- Уг, уг кышкаськы, пӧрмытом! - егит мурт кӧберамтэеныз паймытӥз монэ.Соку мон, оло, нырысьсэ умой-умой валай, пыдбермес лёгало ни шуыса...80-тӥ-90-тӥ аръёс быдэс Союз понна шукрес луизы. Кӧня миллион адями кӧ вискы шедиз - вераны ик шуг. Валамон, удмурт газет но «перестройка» шуонлэсь утиськыны ӧз быгаты. Кема дыр ӵоже редакциен кивалтэм Василий Михайловлы «ӟеч лу!» шуизы, со интые обком Радио юртлэсь азьло кивалтӥсьсэ Анатолий Комаровез вайиз. (Ӧй вал шат газетлэн со быдӟа коллективаз «кисьмам» кивоштӥсьёс?)Ӝоген редакторлэн кабинетаз висъет кылдӥз. Отын склад усьтӥськиз, шуыны луоз. Маин но ӧз вуз каре! Пыдкутчан но, ул дӥсь но, чорыг мызь но вал, ява. Бюджетысь рос-прос коньдон вуымтэысь, базарын дунъёс нуналмысь будэмысь, выль редактор олома но малпано луылӥз. Уго газет поттон, калыклы уждун тырон понна уксё кулэ вал.Кузёлэн кабинетаз вуз карон куашетыку, кивалтӥсь, бордаз няняськем удмурт ужбергатӥсьёсын ӵош банкъёстӥ кредит утчаса, ёросъёстӥ пул пилён инты но тӥрлык басьяса, бызьылӥз. Валамон, калыкез зуркатӥсь яке сюлэмез позыртӥсь иворъёсын йырин туж ик ӧй вал соку.Выль Россиын паськытась выль ӧръёслэсь бере кыльыны ми ӧм быгатэ. Котькытын «совето» тодметъёслэсь куштӥськыны ӧдъязы бере, редакциын пумен ӵемгес кутскизы газет нимез воштон ласянь вераськыны. Бен, вал азьло нимез ик утьыны ӵектӥсьёс но: кельтӥзы ук, пе, «Комсомольская правда», «Московский комсомолец» нимъёсты. Но  ойдолэ меӵак вералом: выль  вакытлы  «Советской Удмуртия» нокызьы уг тупа ни.Нимез воштон пумысен кенешим редакциын, вераським эшъёсын,  вазиським лыдӟисьлы. «Удмуртия», «Удмурт ивор», «Асьме газет», «Дор», «Даур», «Шаер» - кыӵе но ӵектон ӧй вал!.. Пумиськылӥзы тумошоосыз но, кылсярысь, «Камдур», «Кампал», «Иживор».Тужгес трос куара люкаськиз «Удмурт шаер» но «Удмурт дунне» понна. Ченгешонлы пум понӥз Анатолий Комаров:- Та 2 ним пӧлысь кыкетӥез умойгес чузъяське, небытгес. Нош «шаер» кылын укыр висъяське берпуметӥез куара. Асьмеос пуныос ӧвӧл ук.Озьы кутскиз удмурт газетлэн выль вакытэз. Иван Лебедев (паллянысез) Калмез шур кузя экспедициын. 1999-тӥ ар.Туннэ асьмеос дышим ни «Дуннелы». 22 ар ӵоже газетчиос возьматӥзы выль условиосын но ужаны быгатэмзэс, ӟеч сямъёсты утьыны тыршемзэс, азьланез сярысь малпаськыны сюлмаськемзэс.Сямъёс-йылолъёс сярысь верано ке, мон малпамъя, «дуннеос» та ласянь адӟем карымон луо. Басьтом «Шӧкычез» ик. Кытын туннэ вань на сатиралы но серекъянлы сӥзем газет сэрегъёс? Ма, «Крокодил» журнал гинэ но кулӥз ини. Бен, туала «Шӧкыч» азьло аръёсы кадь, куке со колхоз кузёосты но, мукет кивалтӥсьёсты но огпол шиятэменыз интыысьтызы туздыре вал,  лек ӧвӧл ни. Оло, шергес мынь но потэ, но улэ ук!Совето вакытэ газетлэн призэз понна кыӵе ке ӵошатскон ортчылӥз котькудаз сямен редакциын. «Советской Удмуртия» толлы быдэ радъялляз гуртоос пӧлын куасэн бызьылонъя вожвылъяськон. Туж умой: уно шуг-секытъёс шоры учкытэк, газет туннэ ке но ас котыраз люка спортэз яратӥсьёсты.Солэсь но ортчыт: «дуннеослэн» кичӧлтэмзыя Удмуртиын табере радъямын журналистъёслэн спартакиадазы.«Удмурт дуннеын» 20 ар ужаме бере выжи «Удмуртская правда» газетэ. Отысь кошки элькун кивалтӥсьлэн пресс-службаяз. Пӧртэм редакциослэсь кызьы улэмзэс ужъя тодӥсько бере,  вераны быгатӥсько «Удмурт дуннеын» та дыре югдур пумысен. Ӟеч со. Шуныт. Азьланезлы оскон сётӥсь.  Лыдӟисьлэсь мылкыдзэ ӝутӥсь. Ялан озьы медло!Иван Лебедев  Теги: 100ар история удму  